Gajus Saturninas Gimbutis

Gajus Saturninas Gimbutis (1932 m. liepos 12 d. Svėdasai – 1995 m. spalio 18 d. Kaunas) – Lietuvos inžinierius mechanikas, šiluminės technikos specialistas, šilumos energetikos tyrimų Lietuvoje pradininkas, habilituotas technologijos mokslų daktaras.

 Biografija 
1951 m. baigė Anykščių raj. Svėdasų vidurinę mokyklą. 1956 m. baigė Kauno politechnikos institutą. 1963 m. G. Kržyžanovskio energetikos mokslinių tyrimų institute Maskvoje apsigynė disertaciją „Verdančių vandens - vandens atominių reaktorių cikloninių garo separatorių tyrimas“, technikos mokslų kandidatas. 1985 m. ten pat apsigynė disertaciją „Šilumos mainų įrenginių elementų, laistomų gravitacine skysčio plėvele, šilumos atidavimas, esant įvairioms impulso ir pernešimo sąlygoms plėvelėje“, technikos mokslų daktaras. 1993 m. nostrifikuotas habilituotas technologijos mokslų, energetikos ir termoinžinerijos daktaras.Gajus Saturninas Gimbutis. Anykštėnų biografijų žinynas

1956–1958 m. dirbo Kauno pramonės įmonėse, 1958–1966 m. Energetikos ir elektrotechnikos instituto darbuotojas. Nuo 1963 m. Kauno politechnikos instituto (nuo 1990 m. Kauno technologijos universitetas) dėstytojas, 1966–1970 m. Mechanikos fakulteto prodekanas, 1985–1995 m. Šiluminės energetikos katedros vedėjas. Nuo 1968 m. docentas, nuo 1987 m. profesorius.

Svarbiausi darbai iš hidrodinamikos ir šilumos mainų. 4 išradimų autorius.

 Bibliografija 
 Bendroji šiluminė technika, vadovėlis, su kitais, 1974 m.
 Šilumos mainai esant gravitaciniam skysčio plėvelės tekėjimui, 1988 m.
 Šiluminės technikos laboratoriniai darbai, su Arvydu Adomavičiumi, mokymo priemonė, 1989 m.
 Šiluminė technika, vadovėlis, su kitais, 1993 m.
 Šilumos transformacijos pagrindai, su kitais, 1993 m.
 Hidromechaninis šilumokaičių skaičiavimas, 1994 m.
 Termohidromechanika, su kitais, 1995 m.

 Šaltiniai 

Kategorija:Lietuvos inžinieriai mechanikai
Kategorija:Lietuvos pedagogai
Kategorija:Lietuvos energetikai
Kategorija:Lietuvos išradėjai